Az EGGYÜTTÉRZŐ lovas

Amikor kimegyünk a lovardába és elkezdünk foglalkozni lovunkkal, el kell felejtetnünk emberi, ragadozó, megszokásokkal teli énünket. Át kell, hogy vegye a gondolkodásunkban a megfigyelés, értelmezés, alkalmazkodás a fő szerepet!

Rossz napok: Az állatoknak is lehet rossz napjuk. Ezt okozhatja az időjárás, izomláz vagy az aktuális kedélyállapota. A bemelegítés arra is szolgál, hogy felmérjük, milyen kedve van aznap lovunknak. Mit csinál könnyebben és mi okoz neki aznap nagyobb nehézséget. Ilyenkor azt figyeljük, milyen feladatokhoz van nagyobb kedve, ezt gyakoroltassuk vele, majd jutalmazzuk. A végén pedig kérjünk tőle egy nehezebbet. Ne legyünk túlságosan erőszakosak, hiszen a lovaglás nem csak rólunk szól! Amennyiben úgy látjuk, hogy van ami aznap nehézséget okoz lovunknak, először vizsgáljuk meg mi lehet az oka! A következőket lehet számba venni: fizikai fájdalom, félelem, nem megfelelő jelzés a lovas részéről, engedetlenség! Figyelem! Az engedetlenség szokott a legritkább lenni! Ne feledjétek sosem a ló a hibás!! Én fölöslegesnek tartom például azt, hogy egy aktívan sárló kancától ugyanolyan koncentrációt igénylő feladatokat kérjünk, mint a sárlási cikluson kívül. Épp elég az, hogy versenyen nincs választás és meg kell kérnünk a lovat, hogy hormonok ide vagy oda, teljesíteni kell. Természetesen ilyenkor sem minden áron.

Az erőszak nem megoldás: Egy ló és lovas közötti harmonikus kapcsolatban nem jelent megoldást az erőszak. A ménesben is kiközösítik a lovak azt az egyedet, aki nem tud megfelelően viselkedni, túl arrogáns. A jó vezető nem az erőszakkal ér célt, hanem a tudásával és szelídségével. A lovat rá kell vezetni a helyes viselkedésre, nem pedig ráerőszakolni. Az erőszak nem vezet célra. Használjuk a leg hatékonyabb motivációs célt a ló tanítása közben, a kényelmet. Mutassunk neki utat. Majd erősítsük meg a helyes döntésnél, cselekedetnél ahelyett, hogy büntetnénk a helytelennél. A témában a legnagyobb mester Monty Roberts, aki semmilyen fizikai nyomást nem használ, csak mentálist.

A jó vezető. Gondoljunk arra, hogy a lovunk és belőlünk álló ménesben minekünk kell a vezér kanca szerepét betölteni. A jó vezér pedig nem okozhat csalódást. Nem sodorhatjuk veszélybe lovunkat. Nem büntethetjük természetes viselkedéséért. Nem vehetünk el tőle semmit, ami a létszükségeltét biztosítja. Nem várhatunk tőle mindig 100%-os teljesítményt minden nap. Mindig biztosítanunk kell számára a életfeltételeket. Nem okozhatunk neki fájdalmat. Mindig korrektnek kell vele lennünk és a kölcsönös bizalomra kell alapoznunk.

Következetesség. A jó lovasnak következetesnek kell lennie, minden helyzetben. Nem reagálhatunk másképp egyik alkalommal, mint a másikban. Ha eddig megengedtük lovunknak, hogy legeljen két feladat között, akkor nem ránthatjuk fel a fejét egyszer csak. A személyes terünk nagyságát sem változtathatjuk meg egyik napról a másikra, csak mert épp nem szeretnék, hogy a ló összepiszkoljon bennünket. Ugyanez igaz, akkor amikor lóra ülünk, ha eddig mindig elindítottuk őt ahogy a hátsónk a nyereghez ért, akkor nem büntethetjük egyik nap, csak mert elfelejtettük beállítani a kengyelt és még indulás előtt szeretnék pótolni a ló hátáról, vagy éppen fel szeretnénk venni a kesztyűnket!

Amikor egy lóval foglalkozunk, lovagolunk, nem szabad elfelejtenünk, hogy ők is érző lények!

Írta:

Fáyköd Petra